หุ้น MTLS
เมืองไทย ลิสซิ่ง หรือ MTLS ราคาหุ้นเพิ่งจะปิดทำนิวไฮไปเมื่อวันศุกร์ 19 พ.ค.ที่ผ่านมา
23 พ.ค. 2560

ลูบคมตลาดทุน : ธนะชัย ณ นคร
เมืองไทย ลิสซิ่ง หรือ MTLS ราคาหุ้นเพิ่งจะปิดทำนิวไฮไปเมื่อวันศุกร์ 19 พ.ค.ที่ผ่านมา
ก่อนหน้านี้ MTLS สามารถโชว์ผลประกอบการไตรมาส 1/60 ได้สวยงาม
กำไรปรับเพิ่มขึ้น 92% หรือมีกำไรสุทธิ 536 ล้านบาท
ตัวเลขนี้ดีกว่าที่นักวิเคราะห์คาดการณ์กันไว้เสียอีก
เท่านั้นยังไม่พอ
MTLS ยังเป็นหุ้นที่โบรกฯ ทุกสำนัก คาดหมายว่า จะได้กลับเข้าคำนวณในดัชนี SET50 รอบครึ่งปีหลังนี้(ก.ค.-ธ.ค.60) แน่นอน หลังก่อนหน้านี้หลุดออกไป เพราะมีปัญหาเรื่องฟรีโฟลตที่ขาดไปเล็กน้อย
การได้เข้าคำนวณในดัชนีเซต50 ก็จะทำให้เป็นเป้าหมายของการลงทุนจากนักลงทุนสถาบันขึ้น
ส่วนวานนี้ราคาหุ้น MTLS ค่อนข้างยังนิ่งๆ
เข้าใจว่า ราคาหุ้นขยับเข้าใกล้เป้าหมายของหลายๆ โบรกฯแล้ว และพี/อี ขึ้นมาอยู่ที่ระดับ 40 เท่า
ราคาเป้าหมายเฉลี่ยส่วนใหญ่อยู่ประมาณ 35-37 บาท ต่อหุ้น
แต่ก็มีบางโบรกฯ เช่น บล.ดีบีเอส วิคเคอร์ส ที่ให้ราคาเป้าหมายไว้ถึง 42 บาท ต่อหุ้น
จุดแข็ง ของผู้บริหาร และ MTLS คือ “มีความเข้าใจ” ธุรกิจประเภทนี้อย่างมาก
ทั้งสินเชื่อจำนวนรถจักรยานยนต์ และรถยนต์
รวมถึงสินเชื่อที่ดินด้วย
สินค้าทั้ง 3 ประเภทนี้ มีสัดส่วนอยู่ในพอร์ตสินเชื่อของ MTLS ประมาณ 95%
และสินเชื่อทั้งหมดนี้ ต่างมีหลักประกัน
ส่วนอีก 5% เป็นสินเชื่อเชื่อนาโนไฟแนนซ์ ซึ่ง MTLS มีการปล่อยออกมาในระดับหนึ่ง และสวนทางกับบริษัทอื่นๆ ที่ได้ใบอนุญาต แต่กลับไม่ค่อยกล้าปล่อยสินเชื่อประเภทนี้มากนัก
นั่นเพราะกังวลเรื่องของความเสี่ยง และการเบี้ยวหนี้
ผมเคยนั่งคุยกับคุณชูชาติ เพ็ชรอำไพ ประธานกรรมการบริหาร MTLS เกี่ยวกับเรื่องการติดตามหนี้
MTLS จะเลือกใช้วิธีการจับเข่าคุยกับลูกค้า หากพบว่า รายใดมีปัญหา
ขณะที่ขั้นตอน ในการอนุมัติสินเชื่อ ก็จะมีหลักเกณฑ์ต่างๆ อยู่แล้วว่า
ทำให้หนี้เสีย หรือ NPL ของ MTLS อยู่ในระดับไม่สูง ซึ่งคุณชูชาติ บอกว่า วางเป้าไว้ว่าจะต้องไม่เกิน 1.5%
หนี้เสียในระดับนี้ถือว่าต่ำมาก
ความน่าสนใจของหุ้น MTLS คือ ผลประกอบการไตรมาส 1 ที่ผ่านมา ยังไม่ใช่ไตรมาดีที่สุด
ทว่า ไตรมาสดีที่สุดจะอยู่ในไตรมาส 2/60 ซึ่ง MTLS บอกว่า เป็นช่วงของไฮซีซั่น
สอดคล้องกับมุมมองของนักวิเคราะห์ที่มองเช่นกันว่า MTLS น่าจะมีผลประกอบการในช่วงไตรมาสที่เหลือของปีนี้ ออกมาดีกว่าไตรมาสแรก
ธุรกิจจำนำทะเบียนรถนั้น ว่ากันว่า ไม่ว่าเศรษฐกิจจะดี หรือไม่ดี ก็ล้วนเป็นปัจจัยบวกทั้งสิ้น
คุณชูชาติ บอกว่า หากเศรษฐกิจไม่ดีแต่ความจำเป็นในการใช้เงินของลูกค้ายังมี
หรือดูได้จากผลผลิตของชาวไร่ชาวนาที่ออกมาดีแต่กลับขายไม่ได้ราคา เป็นสาเหตุให้เงินไม่พอใช้จ่ายจึงเกิดการกู้
จะเห็นว่า ในภาวะที่เศรษฐกิจไม่ดี คนจะหันมากู้เงินกันเยอะขึ้น
ขณะที่ภาวะเศรษฐกิจดี ความต้องการใช้เงินก็มีมากขึ้น
ดังนั้น จึงสะท้อนให้เห็นว่าเศรษฐกิจจะขึ้นหรือลง ก็ไม่กระทบกับ MTLS อะไร
ก่อนหน้านี้ นักวิเคราะห์ต่างมอว่า หุ้น MTLS จัดเป็น Growth Stock หรือยังคงมีอัตราการเติบโตมากกว่า 30-40% .ในช่วง 3-4 ปีข้างหน้า
ด้วยเหตุผลว่าฐานของลูกค้ายังค่อนข้างต่ำ
ขณะที่ความต้องการใช้สินเชื่อมีอยู่สูงมาก
ล่าสุดนั้น MTLS เตรียมออกหุ้นกู้วงเงิน 4.25 พันล้านบาท อายุ 1.5-3.5 ปี อัตราดอกเบี้ย 3.30%-4.20% ได้รับเรตติ้งที่ระดับ BBB เพื่อรองรับกับสินเชื่อที่จะขยายตัวสูงในปีนี้
หุ้น MTLS นั้น เข้าซื้อขายในตลาดหุ้นวันแรกเมื่อ 26 พ.ย.2014 ด้วยราคาไอพีโอ 5.50 บาท
ในการซื้อขายวันแรกนั้น ราคาปิด 11.90 บาท เพิ่มขึ้น 116.36%
ส่วนราคาหุ้น MTLS ในวันนี้ เมื่อเทียบกับราคาไอพีโอ ปรับขึ้นมาแล้ว 486% (ในช่วงเวลา 2 ปีครึ่ง) 